Diari Oficial de la Generalitat Valenciana


Sumari del DOGV 10681, del 14-02-2025 (2025/2402)

ACORD de 11 de febrer de 2025, del Consell, pel qual s'autoritza la creació de deute públic de la Generalitat durant l'any 2025 i gener de 2026.
------------------------------------------------------------------------------------------------------------------------------------------------

### Dades del document

Número de DOGV
:   10886

Data del DOGV
:   14-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2402

CVE
:   THKQ-H-3346-0603

Data del document
:   11-02-2025

Organisme emissor
:   Conselleria d'Hisenda i Economia

Tipus de document
:   Acord

L'article 48 de la Llei 8/2023, de 27 de desembre, de pressupostos de la Generalitat per a l'exercici 2024 modificat per la disposició final primera del Decret llei 16/2024, d'acord amb el que es disposa en el Decret 193/2024, de 23 de desembre, del Consell, pel qual s'establixen els criteris d'aplicació de la pròrroga automàtica dels pressupostos de la Generalitat per a 2024, fins a l'entrada en vigor dels pressupostos per a 2025, i en concret en l’article 3.f), on s'indica que els crèdits necessaris per a satisfer els interessos i el capital de l'endeutament que siga preceptiu reconéixer es prorrogaran segons els compromisos adquirits, de conformitat amb l'article 135 de la Constitució Espanyola, autoritza el Consell perquè, a proposta de la persona titular de la conselleria competent en matèria d'hisenda, incremente el deute de la Generalitat amb la limitació que el seu saldo viu el 31 de desembre de 2025 no supere el corresponent saldo l'1 de gener de 2025 en més de 918.655.161,00 euros. Este límit serà efectiu al final de l'exercici i podrà ser sobrepassat en el curs d'este, i es preveuen els casos pels quals es revisarà automàticament.

D'acord amb el que s'estipula en el Decret 195/2024, de 23 de desembre, del Consell, pel qual s'aprova el Reglament orgànic i funcional de la Conselleria d'Hisenda i Economia, correspon a la Direcció General de Finançament, de la Secretaria Autonòmica d'Hisenda i Finançament, la competència de la gestió de l'endeutament i avals de la Generalitat.

Així mateix, la Llei 1/2015 establix que el Consell, en desplegament de l'autorització d'endeutament continguda en la llei de pressupostos de la Generalitat per a un any, podrà disposar la creació de deute de la Generalitat durant el mes de gener de l'any següent per un import que no incremente este en més del 15% d'aquella autorització. Este increment ha de computar-se als efectes del compliment del límit de creació de deute que legalment s'autoritze per al conjunt del segon dels anys esmentats.

Per tot això, d'acord amb el que es preveu en l'article 82 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en l'article 48 de la Llei 8/2023, de 27 de desembre, de pressupostos de la Generalitat per a l'exercici 2024, modificat per la disposició final primera del Decret llei 16/2024, i en el Decret 193/2024, de 23 de desembre, del Consell, pel qual s'establixen els criteris d'aplicació de la pròrroga automàtica dels pressupostos de la Generalitat per a 2024, fins a l'entrada en vigor dels pressupostos per a 2025, vistos els informes preceptius, a proposta de la consellera d'Hisenda i Economia, el Consell, amb la deliberació prèvia,

ACORDA

*Primer*

La Generalitat emetrà o contractarà deute públic a càrrec del pressupost corresponent a l'exercici 2025, d'acord amb el límit establit en l'article 48 de la Llei 8/2023, de 27 de desembre, de pressupostos de la Generalitat per a l'exercici 2024 modificat per la disposició final primera del Decret llei 16/2024 i segons el que es disposa en el Decret 193/2024, de 23 de desembre, del Consell, pel qual s'establixen els criteris d'aplicació de la pròrroga automàtica dels pressupostos de la Generalitat per a 2024, fins a l'entrada en vigor dels pressupostos per a 2025, s'autoritza un increment de deute públic per un import tal que el saldo del deute el 31 de desembre de 2025 no superarà el corresponent l'1 de gener de 2025 en més de 910.806.109,00 euros, si bé el límit quedarà revisat automàticament per les excepcions previstes en el mateix article.

*Segon*

A l'efecte del que es disposa en l'article 82.3 de la Llei 1/2015, de 6 de febrer, el Consell, en desplegament de l'autorització d'endeutament continguda en la Llei de pressupostos de la Generalitat per a 2024, d'acord amb el Decret 193/2024, podrà disposar la creació de deute de la Generalitat durant el mes de gener de 2026 per un import que no incremente este en més del 15% d'aquella autorització. Este increment ha de computar-se als efectes del compliment del límit de creació de deute que legalment s'autoritze per al conjunt de l'exercici 2026.

*Tercer*

El deute a emetre o contractar segons este acord s'executarà d’acord amb el que es preveu en el Decret 94/1996, de 21 de maig, del Consell, pel qual es regulen la gestió del deute públic, la gestió financera i la coordinació de l'endeutament de les entitats autònomes i empreses de la Generalitat.

*Quart*

Publicar este acord en el *Diari Oficial de la Generalitat Valenciana*.

  

València, 11 de febrer de 2025

Susana Camarero Benítez

Consellera secretària